कटिहार. अपराधियों ने थाने से 100 मीटर की दूरी पर दिन-दहाड़े ढाई घंटे के अंतराल में लूट की दो घटनाओं को अंजाम देकर पुलिस को चुनौती दी। दोनों ही घटनाओं में बैंक में रुपया जमा करने जा रहे व्यापारियों को निशाना बनाया गया। हालांकि पुलिस लूट की एक घटना में अपराधियों की बाइक बरामद होने का दावा किया है, मगर अपराधी पुलिस की पकड़ से दूर हैं।
लूट की पहली घटना दिन में लगभग डेढ़ बजे थाना से 50 मीटर की दूरी पर हुई। कपड़ा व्यवसायी नंद किशोर अग्रवाल का कर्मचारी अरविंद कुमार बैंक से रुपए लेकर दुकान जा रहा था। वह थाना के पास पहुंचा ही था कि अपराधियों ने मारपीट कर रुपए लूट लिए। इस घटना के बाद भी पुलिस सक्रियता नहीं बढ़ी। इसका अंदाजा इसी से लगाया जा सकता है कि, थाने से महज सौ मीटर की दूरी पर लूट की बड़ी वारदात को अंजाम दिया।
मोबाइल के थोक विक्रेता प्रीतेश केसरी बिक्री के दस लाख रुपए लेकर बैंक में जमा करने जा रहे थे। इसी बीच बाइक सवार तीन लुटेरों ने उन्हें रोककर रुपए लूट लिए। प्रीतेश ने लुटेरों का विरोध भी किया और अपनी लाइसेंसी रिवाल्वर से गोली भी चलाई, मगर लुटेरों पर इसका असर नहीं पड़ा। लुटेरों ने भी भागते हुए जवाब में गोली चलाई। दोनों ही घटनाएं शहर के भीड़भाड़ वाले इलाके में हुईं।
शहर में लगातार बढ़ रही लूट की घटनाओं से आक्रोशित व्यापारियों का गुस्सा सोमवार की घटना के बाद सड़क पर उतर आया। आक्रोशित लोगों ने सड़क पर टायर जलाकर रास्ता जाम कर दिया। उधर भाजपा कार्यकर्ता भी लूट की घटनाओं को लेकर पहले से धरना पर बैठी थी। व्यापारी अब आंदोलन करने के मूड में हैं। चैम्बर आफ कामर्स बैठक कर आगे की रणनीति बनाने में जुटा है।
एसपी ने भी माना, अपराध बढ़े
एसपी सिद्धार्थ मोहन जैन ने स्वीकार किया है कि जिले में अपराध बढ़े हैं। उन्होंने बताया कि दो लाख की लूट मामले में अपराधियों की एक बाइक पुलिस बरामद की गई है और अपराधियों की धर-पकड़ के लिए छापेमारी अभियान जारी है। मोबाइल विक्रेता से भी लूट के अपराधियों को जल्द गिरफ्तार कर लिया जाएगा।
hin_Deva hin_Deva hin_Deva hin_Deva hin_Deva hin_Deva